Menstruationstrusser, sæbebær og madvarer, der skal i kundens egen beholder og derefter vejes. Det er bare nogle af de varer, som man kan få med hjem, når man besøger Aalborgs nye bæredygtige butik, der hedder TINC. Den åbnede i lørdags, og her er bæredygtighed det helt centrale ord for alle butikkens varer. For tre år siden åbnede butikken i Aarhus, men ejerne af den har længe ønsket at åbne endnu en mere nordpå. Og den drøm er nu blevet til virkelighed. - Vi synes, at Aalborg er en fantastisk by, og aalborgenserne er utroligt godt med på bæredygtighedsbøljen, siger Michael Timm, der ejer TINC sammen med sin kæreste. Håber at hjælpe andre og klimaet For nogle år siden fik parret en datter, og det var her idéen til, hvad der skulle blive deres kommende livsgrundlag, opstod. De drømte om at gøre en forskel og om at leve mere bæredygtigt, men de fandt hurtigt ud af, at det var svært at finde varer, som de nemt kunne implementere i hverdagen. Det blev begyndelsen på en ny tilværelse for dem begge, og den tilværelse dufter i den grad af shampoo-barer i alverdens farver og former - og økologiske madvarer i løsvægt. - Det er enormt dejligt at kunne sælge nogle varer, som man også kan stå inde for. Og på den måde hjælpe andre til at forstå de her varer. Det er en daglig glæde, vi har ved at have den her type butik, siger Michael Timm, der har arbejdet i detailhandlen i mange år. Drømmen er gået i opfyldelse Han fortæller, at butikken forsøger at henvende sig til de unge studerende, og det er blandt andet også grunden til, at de har valgt Aalborg, der er en studieby. - Det er dem, der bærer bæredygtighedsbøljen, siger Michael Timm. Derfor har ejerne valgt at sætte priserne så lavt, at man kan handle hos dem, selvom man er studerende og på SU. Parrets drøm er at give alle mulighed for at gøre en forskel i verden, og det vil de gøre ved at åbne flere TINC-butikker de kommende år. - Det er vores drøm, der er gået i opfyldelse. Men målet med TINC er, at vi skal brede os mere ud i landet. Nu skal vi have den her butik løbet i gang, og så begynder vi at kigge os om efter den næste by, vi skal åbne i, siger Michael Timm.

Referat:
Aalborg har netop fået en ny butik, der sælger bæredygtige varer. Ejerne drømmer om at gøre en forskel for klimaet og om at få nordjyderne med ombord.